Document ID: 31983R2026

*****
ΚΑΝΟΝΙΣΜΟΣ (ΕΟΚ) αριθ. 2026/83 ΤΟΥ ΣΥΜΒΟΥΛΙΟΥ
της 18ης Ιουλίου 1983
για την τροποποίηση του κανονισμού (ΕΟΚ) αριθ. 565/80 περί της προπληρωμής των επιστροφών κατά την εξαγωγή για τα γεωργικά προϊόντα
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2727/75 της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1) όπως τροποποιήθηκε τελευταία από τον κανονισμό (ΕΟΚ) αριθ. 1451/82 (2), και ιδίως το άρθρο 16 παράγραφος 5, και τις αντίστοιχες διατάξεις των άλλων κανονισμών περί κοινής οργανώσεως αγοράς γεωργικών προϊόντων,
την πρόταση της Επιτροπής,
Εκτιμώντας:
ότι το άρθρο 2 του κανονισμού (ΕΟΚ) αριθ. 565/80 (3) ορίζει τα προϊόντα βάσεως ως προϊόντα που καλύπτονται από την κοινή οργάνωση αγοράς και τα οποία, μετά από μεταποίηση, προορίζονται για εξαγωγή· ότι για τα προϊόντα βάσεως είναι δυνατό να προκαταβάλλονται οι επιστροφές κατά την εξαγωγή·
ότι τα εμπορεύματα που υπάγονται στον κανονισμό (ΕΟΚ) αριθ. 3035/80 (4), όπως τροποποιήθηκε τελευταία από τον κανονισμό (ΕΟΚ) αριθ. 764/82 (5), δεν περιλαμβάνονται, προς το παρόν, στον ορισμό των προϊόντων βάσεως·
ότι τα εμπορεύματα αυτά πρέπει να περιληφθούν στον ορισμό αυτό για να εξασφαλιστεί η ίση μεταχείρισή τους με τα προϊόντα που υπάγονται στην οργάνωση αγοράς·
ότι το άρθρο 4 παράγραφος 3 του κανονισμού (ΕΟΚ) αριθ. 565/80 προβλέπει ότι το ύψος απόδοσης που εφαρμόζεται στο πλαίσιο της μεταποίησης είναι εκείνο που εφαρμόζεται στο πλαίσιο της τελειοποίησης προς επανεξαγωγή· ότι οι επιστροφές καταβάλλονται βάσει θεωρητικών ποσοτήτων προϊόντων που χρησιμοποιούνται για την παρασκεύη των εμπορευμάτων που απαριθμούνται στο παράρτημα Γ του κανονισμού (ΕΟΚ) αριθ. 3035/80· ότι οι θεωρητικές αυτές ποσότητες πρέπει να λαμβάνονται υπόψη σαν ύψος απόδοσης για τα εμπορεύματα αυτά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 565/80 τροποποιείται ω1εξής:
1. Το άρθρο 2 αντικαθίσταται από το ακόλουθο κείμενο:
«Άρθρο 2
Κατά την έννοια του παρόντος κανονισμού νοούνται ως:
α) - προϊόντα: τα προϊόντα που αναφέρονται στο άρθρο 1,
- προϊόντα βάσεως: τα προϊόντα που προορίζονται για εξαγωγή μετά από μεταποίηση σε μεταποιημένα προϊόντα ή σε εμπορεύματα· τα εμπορεύματα που προορίζονται για εξαγωγή μετά από μεταποίηση θεωρούνται επίσης ως προϊόντα βάσεως·
β) μεταποιημένα προϊόντα:
- τα προϊόντα που λαμβάνονται από την μεταποίηση των προϊόντων βάσεως,
και
- τα προϊόντα στα οποία εφαρμόζεται επιστροφή κατά την εξαγωγή ·
γ) εμπορεύματα: τα εμπορεύματα που απαριθμούνται στα παραρτήματα Β και Γ του κανονισμού (ΕΟΚ) αριθ. 3035/80.»
2. Στο άρθρο 4, η παράγραφος 3 αντικαθίσταται από το ακόλουθο κείμενο:
«3. Όσον αφορά τις διαδικασίες ελέγχου και το ύψος απόδοσης, τα προϊόντα βάσεως υπόκεινται στους ίδιους κανόνες με εκείνους που εφαρμόζονται, στο πλαίσιο της τελειοποίησης προς επανεξαγωγή, στα προϊόντα της ίδιας φύσης.
Ωστόσο, το ύψος απόδοσης που πρέπει να εφαρμόζεται στα προϊόντα βάσεως, που χρησιμοποιούνται για την παρασκευή των εμπορευμάτων που απαριθμούνται στο παράρτημα Γ του κανονισμού (ΕΟΚ) αριθ. 3035/80, είναι εκείνο που αναφέρεται στο παράρτημα αυτό.»
Άρθρο 2
Ο παρών κανονισμός αρχίζει να ισχύει την 1η Οκτωβρίου 1983.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 18 Ιουλίου 1983.

Labels: 3
17
6